Nariadenie Komisie (EHS) č. 650/1991
z 18. marca 1991
o žiadostiach o podporu vo forme operačných programov zo Sekcie usmerňovania Európskeho poľnohospodárskeho usmerňovacieho a záručného fondu (EPUZF), týkajúcich sa investícií na zlepšenie spracovateľských podmienok a podmienok uvádzania produktov rybolovu a akvakultúry na trh
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 8,
so zreteľom na nariadenie Rady (EHS) č. 4042/89 z 19. decembra 1989 o zlepšení podmienok spracovania a uvádzania produktov rybolovu a akvakultúry na trh [1], najmä na jeho článok 8 ods. 3,
po konzultácii so Stálym výborom pre rybné hospodárstvo,
keďže žiadosti o podporu zo Sekcie usmerňovania Európskeho poľnohospodárskeho usmerňovacieho a záručného fondu (EPUZF), predložené vo forme operačných programov podľa spoločných aktivít pre zlepšenie podmienok, pri ktorých sú produkty rybolovu a akvakultúry spracovávané a uvádzané na trh, by mali obsahovať všetky informácie potrebné pre ich skúmanie v súlade s požiadavkami nariadenia (EHS) č. 4042/89,
PRIJALA TOTO NARIADENIE:
Článok 1
1. Žiadosti o podporu zo Sekcie usmerňovania EPUZF, vo forme operačných programov zameraných na investície na zlepšenie podmienok spracovania a uvádzania produktov rybolovu a akvakultúry na trh, musia byť predložené v dvojitom vyhotovení a musia obsahovať informácie a dokumenty špecifikované v prílohách.
2. Žiadosti, ktoré nespĺňajú podmienky odseku 1 sa nebudú posudzovať.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. marca 1991